Imtella' Awwissu 17, 2020 - Aġġornata 17 Ta' Awwissu, 2020 7:15pm Infrastructure Malta kompliet bix-xogħlijiet anke fil-ġimgħa ta' Santa Marija, biex tkompli għaddejja bit-twettiq ta' proġetti ewlenin li jeħtieġ jitlestew mill-iktar fis. Fost oħrajn Infrastructure Malta daqt tiftaħ iktar flyovers u toroq ġodda tal-proġett tal-Marsa Junction u biex tlesti kemm jista' jkun malajr il-mini taħt ir-roundabout ta' Santa Luċija. Huma ġimgħat impenjattivi dawk li għaddejja minnhom Infrastruce Malta biex fl-eqqel tas-sajf tkompli x-xogħlijiet fuq proġetti ewlenin biex jitlestew mill-iktar fis. Biex tagħmel dan, Infrastructure Malta laħqet ftehim ma' diversi kuntratturi tagħha bit-tir li x-xogħol jitlesta qabel Ottubru, meta n-numru ta' persuni jivvjaġġaw fit-toroq jiżdied hekk kif jerġgħu jiftħu l-iskejjel u ħafna ħaddiema jirritornaw mill-btajjel tas-sajf. Il-Kap Eżekuttiv, Fredrick Azzopardi qal li dalwaqt jinfetħu iktar flyovers u toroq ġodda tal-proġett tal-Junction tal-Marsa. Infrastructure Malta qed tippjana wkoll li tlesti kemm jista' jkun malajr il-mini taħt ir-roundabout ta' Santa Luċija, li se jgħaqqdu fi triq waħda t-Telgħa tal-Addolorata u Triq tal-Barrani, fir-rotta ewlenija għan-nofsinhar ta' Malta. Sal-aħħar tas-sajf ukoll, Infrastructure Malta se tiftaħ ukoll l-ewwel korsiji ġodda tal-Proġett Central Link, bejn l-Imrieħel, Ħal Balzan, Ħ'Attard u Ta' Qali, ħalli tibda ttaffi d-diffikultajiet tat-traffiku kbar li hemm f'dawn l-inħawi. Minbarra proġetti ewlenin tal-Junction tal-Marsa, is-Central Link u l-mini ta' Santa Luċija, din il-ġimgħa baqgħu għaddejjin ukoll ix-xogħlijiet fuq bini mill-ġdid t'iktar minn sittin triq residenzjali f'lokalitajiet differenti fosthom fl-Imġarr u Ħal Qormi. Dan waqt li kuntratturi oħra għaddejin bil-bini mill-ġdid ta' Triq Abate Rigord, arterja ewlenija f'Ta' Xbiex u l-ħitan tal-ġnub tal-flyover tal-Bypass bejn il-Marsa u l-Ħamrun.